
Text rozhodnutia
Súd: Krajský súd Žilina Spisová značka: 21S/116/2014 Identifikačné číslo súdneho spisu: 5014200779 Dátum vydania rozhodnutia: 18. 03. 2015 Meno a priezvisko sudcu, VSÚ: JUDr. Veronika Poláčková ECLI: ECLI:SK:KSZA:2015:5014200779.4 ROZSUDOK V MENE SLOVENSKEJ REPUBLIKY Krajský súd v Žiline, v senáte zloženom z predsedníčky senátu JUDr. Veroniky Poláčkovej a členov senátu JUDr. Eriky Šobichovej a JUDr. Zuzany Jančárovej, v právnej veci žalobcu: G. U., nar. XX.XX.XXXX, bytom H. X. XXX, zastúpený advokátkom: Advokátska kancelária JUDr. Milan Chovanec, s.r.o., V. Tvrdého 17, 010 01 Žilina, proti žalovanému: Okresný úrad Žilina, odbor výstavby a bytovej politiky, Ul. A. Kmeťa č. 17, 010 01 Žilina, pribratý účastník: Z. Y., bytom XXX XX H. X. XXX, v konaní o preskúmanie zákonnosti žalovaného č. j. OU-ZA-OVBP2-2014/015041/KRA zo dňa 22.05.2014, takto jednomyseľne r o z h o d o l : Krajský súd v Žiline žalobu z a m i e t a . Žalobcovi náhradu trov konania n e p r i z n á v a . o d ô v o d n e n i e : Žalobca sa žalobou zo dňa zo dňa 18.06.2014, doručenou na krajský súd dňa 20.06.2014 domáhal preskúmania rozhodnutia žalovaného č. OU-ZA-OVBP2-2014/01504 zo dňa 22.05.2014, ktorým bolo potvrdené rozhodnutie Obce Kysucký Lieskovec č. 620/2011 zo dňa 01.08.2011. Obec Kysucký Lieskovec (ďalej len stavebný úrad) prvostupňovým rozhodnutím povolil stavbu „Nadstavba rodinného domu č. 297“ na parc. č. KNC 12/1 v k. ú. H. X.. Žalobca v žalobe uviedol, že rozhodnutiami správnych orgánov bol ukrátený na svojich právach. Nezákonnosť napadnutého rozhodnutia vidí najmä v tom, že stavebné povolenie - rozhodnutie stavebného úradu Obce Kysucký Lieskovec č. 620/2011 zo dňa 01.08.2011 bolo vydané na základe neoverenej a neúplnej projektovej dokumentácie. S poukazom na predchádzajúce konanie má žalobca za to, že projektová dokumentácia bola opečiatková dodatočne a je dôvodné sa domnievať, že môže ísť dokonca o úplne inú projektovú dokumentáciu, s akou bol oboznámený pri stavebnom konaní. Pokiaľ žalovaný v odôvodnení napadnutého rozhodnutia uvádza, že mu bola predložená dodatočne overená projektová dokumentácia stavby, tak toto tvrdenie je nepreskúmateľné, pretože účastníkom stavebného konania takto projektová dokumentácia predložená nebola. V žalobe ďalej uviedol, že v stavebnom konaní nebol presne a úplne zistený skutočný stav veci. Pri posudzovaní odstupových vzdialeností Okresný úrad Žilina vychádzal zo situačného nákresu vypracovaného projektantom. V stavebnom konaní nebol doložený geometrický plán. Pokiaľ by došlo k riadnemu zameraniu, tak by jednoducho nemohla projektová dokumentácia existovať, pretože taká projektová dokumentácia je len obrázkom slúžiacim na legalizáciu čiernej stavby a nie hodnoverným podkladom pre vydanie stavebného povolenia. Odôvodnenie samotného rozhodnutia je nedostatočné, pretože žalovaný sa nevysporiadal so všetkými spornými otázkami, ktoré v konaní vznikli. Žalovaný sa nezaoberal ani vznesenými námietkami žalobcu a neumožnil mu vyjadriť sa k stavu veci. Skutočnosť, že je potrebné zaoberať sa vznesenými námietkami konštatoval aj Krajský súd v Žiline v rozsudku č. k. 20S/442/2011-42 zo dňa 29.05.2012. Žalovaný predovšetkým neakceptoval námietku žalobcu o umiestnení loggie. Jej umiestnením dôjde k narušeniu súkromia a k obmedzeniu riadneho užívania nehnuteľnosti a k jej znehodnoteniu. Nutnosť loggie odôvodňuje z hľadiska potreby presvetlenie a preslnenie a konštatuje, že vybudovaním múrika alebo ponechanie pôvodného štítového múru by boli miestnosti nedostatočne preslnené a presvetlené. Táto skutočnosť, že však nebola nijako preukázaná, nie je ničím podložená. Nebol doložený posudok, či diagram o zatienení, či preslnení. Navyše stavebník nepovolenými zmenami stavby si sám zhoršuje presvetlenie a preslnenie miestností, pretože časť ostrešia zo západnej strany priamo nad loggiou je zrealizovaná v šírke 90 cm namiesto 60 cm uvedených v stavebnom povolení. Túto skutočnosť potvrdzuje aj výzva stavebného úradu na zastavenie prác zo dňa 22.05.2012. Vybudovanie múrika alebo aj ponechaniu pôvodného štítového múru pritom nič nebránilo, pretože spomínané presvetlenie a preslnenie je možné jednoducho realizovať, napr. svetlíkom nad loggiou, strešnými oknami, vikierom, orientáciou okien na juh. V odôvodnení rozhodnutia žalovaný uviedol, že návrh dispozície zohľadňuje najoptimálnejšie využitie orientácie stavby k svetovým stranám. V samotnom odôvodnení sa vyskytujú argumenty založené len na pocitoch, ale na druhej strane sa uvádza, že k zamietnutiu žiadosti o stavebné povolenie nepostačuje len subjektívny pocit odvolateľa. Žalobca v žalobe ďalej uviedol, že v rozhodnutí žalovaného sa nerešpektuje ust. § 6 ods. 4 vyhlášky č. 532/2002 Z.z., podľa ktorého nie je možné umiestniť okno na 2. nadzemnom podlaží podľa návrhu v projektovej dokumentácii, pretože vzdialenosť medzi rodinnými domami je v tomto prípade 3,6 m. Žalovaný zámerne rieši okno na 1. nadzemnom podlaží, ktoré bolo vybudované dávno v minulosti a nemá so stavebným povolením nič spoločné. Toto okno je pod úrovňou okien žalobcu a teda mimo zorného poľa. V prípade okna na prízemí žalobca súhlasil s realizáciou, nesúhlasil však s realizáciu okna na 2. nadzemnom podlaží, ktoré je orientované priamo proti jeho oknám a narúša tým jeho súkromie. Okno na 2. nadzemnom podlaží je oproti oknám z kúpeľne a WC žalobcu. Vzhľadom na uvedené skutočnosti žalobca navrhuje, aby súd zrušil rozhodnutie žalovaného a rozhodnutie prvostupňového správneho orgánu z dôvodu, že rozhodnutie správneho orgánu vychádzalo z nesprávneho právneho posúdenia veci, zistenie skutkového stavu, z ktorého vychádzalo správne rozhodnutie je v rozpore s obsahom spisov, zistenie skutkového stavu je nedostačujúce na posúdenie veci, rozhodnutie je nepreskúmateľné pre nezrozumiteľnosť alebo pre nedostatok dôvodov a v konaní správneho orgánu sú vady, ktoré môžu mať vplyv na zákonnosť napadnutého rozhodnutia, a vrátil vec žalovanému na ďalšie konanie. Žalovaný sa k žalobe písomne vyjadril. Vo vyjadrení uviedol, že na základe právoplatného rozsudku Krajského súdu v Žiline sp. zn. 21S/87/2012 zo dňa 17.04.2013 pokračoval v odvolacom konaní, riadiac sa právnym názorom Krajského súdu v Žiline, vysloveným v jeho zrušujúcom rozsudku a v ďalšom konaní odstránil nedostatky, pre ktoré krajský súd zrušil rozhodnutie č. j. 2012/01236/KRA zo dňa 16.08.2012. Po predložení overenej projektovej dokumentácie stavebným úradom spolu s dokladmi znova preskúmal odvolanie žalobcu a vydal nové rozhodnutie pod č.j. OVBP2-2014/015041/KRA zo dňa 22.05.2014, ktorým potvrdil rozhodnutie Obce Kysucký Lieskovec č.j. 620/2011 zo dňa 01.08.2011, ktorým ako príslušný stavebný úrad povolil stavbu: „Nadstavba rodinného domu č. 297“ v k. ú. H. X. pre stavebníka Z. Y., H. X. č. XXX. K tvrdeniu žalobcu, že stavebné povolenie č. 620/2011 zo dňa 01.08.2011 bolo vydané stavebným úradom Obcou Kysucký Lieskovec bez neoverenej a neúplnej projektovej dokumentácie uviedol, že o odvolaní rozhodoval po predložení kompletného spisového materiálu a projektovej dokumentácie, ktorá mu bola odstúpená spolu s odvolaním Obcou Rudina - Spoločný obecný úrad, ktorá v tom čase vykonávala činnosť na úseku stavebného poriadku aj pre Obec Kysucký Lieskovec na základe osobitnej dohody. Túto overenú projektovú dokumentáciu doručil stavebný úrad v zmysle § 67 ods. 1 Stavebného zákona aj stavebníkovi Z. Y., ktorý ju doteraz vlastní a ktorú zapožičal Okresnému úradu Žilina k predchádzajúcemu súdnemu konaniu. Odvolací orgán po preskúmaní obsahu podaného odvolania, ako aj zákonnosti postupu stavebného úradu pri vydávaní stavebného povolenia č. 620/2011 zo dňa 01.08.2011 rozhodol tak, že odvolanie s odôvodnením zamietol a vydané stavebné povolenie potvrdil rozhodnutím č. 2011/01586/KRA zo dňa 02.12.2011. Predložená projektová dokumentácia, z ktorej vychádzal odvolací orgán pri posudzovaní veci bola projektová dokumentácia overená pečiatkou Spoločného obecného úradu v Rudine zo dňa 01.08.2011, ktorý v tom čase vykonával činnosť stavebného úradu aj pre Obec Kysucký Lieskovec. Stavebný úrad overuje projekovú dokumentáciu spolu s vydaním stavebného povolenia, teda nie v priebehu konania, pretože môže nastať situácia, že navrhovanú stavbu stavebný úrad tak, ako bola žiadosť predložená, nemôže povoliť a potom nemá dôvod ani overiť projektovú dokumentáciu stavby. Stavebný úrad Obec Kysucký Lieskovec napriek tomu, že mu z ust. § 67 ods. 1 Stavebného zákona vyplýva povinnosť ponechať si overenú kompletnú projektovú dokumentáciu stavby pre svoje archívne účely, ako dôležitý doklad pre ďalšie sledovanie dodržiavania záväzných podmienok, uložených v stavebnom povolení stavebníkovi, túto z neznámych dôvodov už pri prvostupňovom konaní nepredložil odvolaciemu orgánu a ani súdu a ani ju nemal snahu zabezpečiť napriek opakovaným výzvam odvolacieho orgánu na jej predloženie. Odvolací orgán si aj telefonicky overoval u pracovníka stavebného úradu, kedy mu môže stavebný úrad požadovanú overenú projektovú dokumentáciu predložiť, urgoval písomne aj telefonicky jej predloženie, preto tvrdenie žalobcu o dodatočnom opečiatkovaní projektovej dokumentácie alebo poskytnutí pomoci pri iných veciach považuje žalovaný za irelevantné, nemajúce vplyv na rozhodovanie súdu vo veci. Tvrdenie žalobcu, že stavebník nemal a nemohol predložiť overenú projektovú dokumentáciu Slovenskej stavebnej inšpekcie dňa 28.06.2012 je nepravdivé, pretože práve overená projektová dokumentácia stavebníka bola predložená súdu v predchádzajúcom súdnom konaní a je relevantným dôkazom, že tento povolenú stavbu začal uskutočňovať po nadobudnutí právoplatnosti stavebného povolenia č. 620/2011 a podľa potvrdenej projektovej dokumentácie stavby. K tvrdeniam uvedeným v žalobe v bode 4 žalovaný uvádza, že umiestnenie stavby, oplotenie pozemku stavebníka, ako aj nepresnosti, resp. nezakreslenie osadenia žalobcovej nehnuteľnosti a ďalšie ním uvádzané nedostatky žalovaný preskúmal a zaoberal sa nimi vo svojom rozhodnutí č. 2012/01235/ KRA zo dňa 16.08.2012. Vzhľadom na skutočnosť, že jestvujúci stav v umiestnení stavby sa nemení a odsúhlaseným architektonickým a konštrukčným riešením nadstavby nedôjde k zásahu nad susedné pozemky žalovaný má za to, že nebol dôvod predkladať geometrický plán, pretože umiestnenie a pôdorysné rozmery stavby sa nemenia a z údajov uvedených vo výkresovej časti projektovej dokumentácie vyplýva, že k presahu strešnej konštrukcie nad susedné pozemky parcela č. 1910/2, nad obecný chodník a parcela č. 11 pri dodržaní schválených rozmerov nedôjde. Žalovaný naďalej trvá na svojom vyjadrení sa k predchádzajúcej žalobe, ktorej dôvody sú identické s dôvodmi uvedenými v predchádzajúcom žalobnom návrhu, s ktorými sa podrobne zaoberal. Vzhľadom na uvedené skutočnosti navrhuje, aby súd žalobu ako nedôvodnú zamietol. Krajský súd v Žiline, ako súd vecne príslušný (§ 246 ods. 1 O.s.p.) po preskúmaní napadnutého rozhodnutia v rozsahu a dôvodov uvedených v žalobe (§ 249 ods. 2 O.s.p.), pričom rozsahom a dôvodmi návrhu je súd v správnom súdnictve viazaný (§ 250j ods. 3 O.s.p. argumentum a contrario) dospel k záveru, že žaloba nie je dôvodná. Podľa § 244 ods. 1 O.s.p. v správnom súdnictve preskúmavajú súdy na základe žalôb alebo opravných prostriedkov zákonnosť rozhodnutí a postupov orgánov verejnej správy. Podľa § 247 ods. 1, 2 O.s.p. podľa ustanovení tejto hlavy sa postupuje v prípadoch, v ktorých fyzická alebo právnická osoba tvrdí, že bola na svojich právach ukrátená rozhodnutím a postupom správneho orgánu, a žiada, aby súd preskúmal zákonnosť tohto rozhodnutia a postupu. Pri rozhodnutí správneho orgánu vydaného v správnom konaní je predpokladom postupu podľa tejto hlavy, aby išlo o rozhodnutie, ktorým po vyčerpaní riadnych opravných prostriedkov, ktoré sa preň pripúšťajú nadobudlo právoplatnosť. Z administratívneho spisu žalovaného súd zistil, že stavebník - Z. (pribratý účastník konania) dňa 21.06.2011 podal žiadosť o vydanie stavebného povolenia na stavbu: „Nadstavba rodinného domu č. 297“, na pozemku č. KN 12/1 v k. ú. H. X. spolu so žiadosť o vydanie stavebného povolenia, predložil dvakrát projektovú dokumentáciu stavby vypracovanú oprávnenou osobou a vyhlásenie stavebného dozoru, že bude zabezpečovať odborné vedenie uskutočňovania stavby. Stavebné povolenie bolo vydané dňa 01.08.2011 pod č. 620/2011, ktoré nadobudlo právoplatnosť dňa 15.12.2011. Proti predmetnému stavebnému povoleniu podal žalobca odvolanie dňa 16.09.2011. O odvolaní rozhodol Krajský stavebný úrad v Žiline rozhodnutím č. 2011/01586/KRA zo dňa 02.12.2011 tak, že odvolanie žalobcu zamietol a rozhodnutie Obce Kysucký Lieskovec č. j. 620/2011 zo dňa 01.08.2011, ktorým stavebný úrad povolil stavbu: „Nadstavba rodinného domu č. 297“ v k. ú. H. X. na pozemku parc. č. KN-C 12/1. Proti rozhodnutiu žalovaného č. 2011/01586/KRA zo dňa 23.12.2011 podal žalobca na krajský súd dňa 23.12.2001 žalobu (sp. zn. 20S 442/2011). V žalobných dôvodoch poukázal na skutočnosť, ktorú namietol aj v zápisnici z územného konania zo dňa 08.12.2010, že v projektovej dokumentácii sú uvedené odstupové vzdialenosti od nehnuteľnosti žalobcu, teda KN-C 13, 14/2, 14/3 v rozpore so skutočným stavom. Tvrdil, že doložil snímku z pozemkovej mapy a situačný návrh, v ktorom sú uvedené iné odstupové vzdialenosti, ako vzdialenosti zamerania reálne v teréne. Tvrdil, že v projektovej dokumentácii, ktorá je súčasťou spisu na prvostupňovom správnom orgáne, boli skutočne odstupové vzdialenosti vyšrafované, vybielené, teda neviditeľné, aby nemohli byť prekážkou vydania stavebného povolania a že skutočné odstupové vzdialenosti označil na fotokópii situačného snímku z projektu žltou farbou. Vyslovil názor, že nesúlad reálneho stavu so stavom evidenčným má byť predmetom skúmania v stavebnom konaní a mal sa s touto skutočnosťou stavebný úrad vysporiadať. Účastník navrhoval žalovanému, aby reálne vytýčil nehnuteľnosti a lokalizoval tak stavbu žalobcu, ako aj stavbu stavebníka. Z predloženého administratívneho spisu krajský súd zistil, že nebol predložený úplný (chýbala podstatná časť projektovej dokumentácie povoľovanej stavby, viazaný, nebol predložený žurnalizovaný, ani správny spis prvostupňového, ani druhostupňového orgánu, očíslovaný spis). Pri aplikácii § 250j ods. 3 O.s.p. rozhodnutie žalovaného zrušil a vec vrátil správnemu orgánu na ďalšie konanie. Krajský súd však okrajovo poznamenal z dôvodu nepredloženia originálneho kompletného správneho spisu, nebolo v kompetencii žalovaného sa námietkami žalobcu týkajúcich sa umiestnenia loggie v nadstavbe rodinného domu zaoberať. Neobstojí tvrdenie žalovaného, že v územnom konaní bola táto námietka vznesená a túto námietku správny orgán v územnom konaní ako v správnom konaní prejednali a o nej aj rozhodli. Zo zápisnice z územného konania zo dňa 08.12.2010 súd zistil, že žalobca vzniesol pripomienku k novovybudovanej loggii v tom zmysle, aby tá časť stavby zo západnej strany stavebníka bola opatrená murivom, nie zábradlím a to do výšky 1,5 m. Zo zápisnice zo stavebného konania, ktoré bolo konané 21.07.2011 súd zistil, že pred prvostupňovým správnym orgánom žalobca vzniesol v lehote na podanie námietok, námietku, ktorú špecifikoval nasledovne: obvodové múry v štíte rodinného domu č. 297 (stavebníka) zachovať alebo alternatívne vybudovať múrik na loggii tak, ako uviedol v územnom konaní. Žalobca námietku stavebného konania koncipoval alternatívne, teda buď múrik zo západnej strany loggie v nadstavbe žalobcu vo výške 1,5 m alebo iná možnosť - zachovať murivo v štíte. Uviedol, že prvostupňový správny orgán sa bude musieť vysporiadať vznesenými námietkami žalobcu a postupovať tak, aby práva žalobcu na zabezpečenie súkromia na jednej strane a právo stavebníka na dostatočne presvetlených obytných miestností, ktoré ústia do loggie boli v rovnováhe. Krajský stavebný úrad v Žiline, odbor štátnej stavebnej správy, rozhodnutím č. 2012/01235/KRA zo dňa 16.08.2012 opätovne rozhodol o odvolaní žalobcu a rozhodol tak, že odvolanie zamietol a potvrdil rozhodnutie Obce Kysucký Lieskovec č. j. 620/2011 zo dňa 01.08.2011, ktorým stavebný úrad povolil stavbu: „Nadstavba rodinného domu č. 297“ v k. ú. H. X. na pozemku parc. č. KN-C 12/1. V odvolacom konaní sa riadil rozsudkom Krajského súdu v Žiline č.k 20S/442/2011-42 zo dňa 29.05.2012. Dôvodom na zrušenie rozhodnutia č.j. 2011/01586/KRA zo dňa 02.12.2011 a skutočnosť, že zo strany žalovaného nebol predložený úplný, zviazaný a očíslovaný spis prvostupňového správneho orgánu na pojednávaní dňa 29.05.2012 krajský súd zistil, že v spise chýba projektová dokumentácia stavby - PD architektúry, aby bolo zrejmé, v ktorej časti 1. nadzemného podlažia má byť umiestnená loggia, akým spôsobom je projektované zábradlie nielen zo severnej, ale aj z južnej strany tak, aby sa mohol súd zaoberať aj námietkami žalobcu vznesenými v žalobných bodoch. Hlavným dôvodom pre zrušenie bolo, že žalovaný sa mal námietkami týkajúcimi sa umiestnenia loggie v nadstavbe rodinného domu zaoberať a neobstojí tvrdenie žalovaného, že už v územnom konaní bola táto námietka vznesená, prejednaná a správnymi orgánmi bolo o nej rozhodnuté. Námietkou žalobcu vznesenou v stavebnom konaní a týkajúcou sa zachovania štítového múru alebo alternatívne vybudovať múrik na loggii tak, ako uviedol už v územnom konaní sám odvolateľ, sa mal prvostupňový správny orgán zaoberať, vyhodnotiť a o nej rozhodnúť tak, aby bola zachovaná rovnováha medzi právami a povinnosťami žalobcu a stavebníka. Bolo potrebné sa vysporiadať aj so vznesenými námietkami žalobcu, týkajúcimi sa odstupových vzdialeností medzi rodinnými domami a postupovať tak, aby jednoznačne bolo preukázané, že povoľovaná stavba rodinného domu stavebníka v žiadnom prípade nebude zasahovať do vlastníckych práv žalobcu v súvislosti s vlastníctvom rodinného domu a pozemkov. Ohliadkou vykonanou na mieste stavby dňa 01.12.2011 pracovníčkou KS za prítomnosti žalobcu - G. boli zistené a potvrdené skutočné vzdialenosti objektov stavebníka rodinného domu od domu žalobcu od jestvujúceho oplotenia a vzdialenosti stavieb navzájom. Tieto údaje boli takmer zhodné s údajmi uvedenými na predloženej situácii a to nasledovne: Stavba rodinného domu stavebníka je umiestnená z južnej strany od jestvujúceho oplotenia vo vzdialenosti 0,55 m, od rodinného domu žalobcu je rodinný dom stavebníka vzdialený 1,90 m. V najužšom mieste je vzájomná odstupová vzdialenosť rodinných domov 0,90 m a vzdialenosť rodinného domu stavebníka od plota je 0,50 m. Porovnaním údajov o umiestnení stavby stavebníka, zakreslených v predloženom vytyčovacom náčrte č. 121/11, vypracovanom F.. I. U., oprávneným geodetom a spracovaného na podklade vytyčovacích prác zo dňa 18.08.2011 s označením hranice kolíkmu KSÚ zistil, že skutočný priebeh spoločnej hranice medzi parc. č. KNC 12/2 a 13, 14/2 nezodpovedá priebehu jestvujúceho oplotenia, pretože v tejto časti je odstupová vzdialenosť od spoločnej hranice pozemkov od stavby rodinného domu č. súp. 297 stavebníka 1,0 m a v najužšom mieste 0,80 m. Vytýčenia hranice pozemkov sa zúčastnil aj vlastník parcele č. 13, 14/2 G. U., ktorý s vytýčenou hranicou nesúhlasil, čo je zdokladované v protokole o vytýčení hranice pozemkov zo dňa 18.08.2011. Krajský stavebný úrad preto porovnal zistenie údajov o umiestnení stavby a s prihliadnutím na jej jestvujúci stav zistil, že navrhovanou nadstavbou rodinného domu súp. č. 297 nemôže dôjsť k zásahu do pozemku žalobcu, pretože navrhovanou nadstavbou rodinného domu č. súp. 297 stavebníka Z. Y. nedôjde k pôdorysnému rozšíreniu stavby. Posúdil aj údaje o navrhovanej novej streche, ktorá svojím riešením nezasiahne na pozemok žalobcu. K takémuto záveru došlo porovnaním výkresu č. AA 0010, kde je presah strechy zo západnej strany objektu (smerom k pozemku žalobcu) navrhnutý v šírke 300 mm, čo je menej ako vzdialenosť jestvujúceho oplotenia od rodinného domu stavebníka, ktorý je umiestnený rovnobežne s domom vo vzdialenosti cca 0,50 m. Teda aj s prihliadnutím na neodsúhlasený protokol o vytýčení hranice pozemkov, podľa ktorého skutočná hranica pozemkov nie je totožná s umiestnením oplotenia je zrejmé, že nadstavbou rodinného domu stavebníka nedôjde k zásahu do vlastníckych práv žalobcu v súvislosti s vlastníctvom rodinného domu a pozemkov. Zároveň bola stavebníkom doplnená výkresová časť projektovej dokumentácie o opravené výkresy pôdorysu strechy, kde bola šírka ostrešia strechy zo západnej strany ustupujúcej časti objektu vo výkrese pôdorysu strechy upravená na 0,60 m namiesto 1,20 m tak, aby nedošlo k jej presahu na susedný pozemok parc. č. 14/3. Odvolací orgán sa vysporiadal aj s námietkou žalobcu vo vzťahu zachovať obvodové murivo v štíte domu stavebníka alebo alternatívne vybudovať múrik vo výške 1,50 m na logii tak, ako uviedol v územnom konaní. Predložený návrh dispozícii v novovzniknutej nadstavbe (pôvodné podkrovie rodinného domu, ktorý sa pôdorysne nerozširuje), zohľadnil nielen požiadavky investora, ale aj danosti stavby a pozemku s naoptimálnejším využitím orientácie stavby k svetovým stranám. Navrhované riešenie zodpovedá príslušným právnym predpisom stanovených vo vykonávacích vyhláškach a príslušných technických normách. Z navrhovaného riešenia nadstavby rodinného domu stavebníka vyplýva, že terasa (loggia) vytvorená nad 1. nadzemným podlažím zo západnej strany objektu bude slúžiť pre presvetlenie a čiastočné preslnenie novovzniknutých obytných priestorov spálne a obývacej miestnosti, spojenej s kuchyňou a jedálňou. Terasa, prístupná z obývacej miestnosti a zo spálne bude prekrytá strechou, pričom pochôdzna časť terasy vo výške +5,960 m bude opatrená kovovým zábradlím. Takéto riešenie umožní dostatočné presvetlenie oboch miestností a čiastočne aj preslnenie obývacej miestnosti. Ak by terasa bola opatrená namiesto zábradlia murivom do výšky 1,50 m alebo by stavebník ponechal pôvodný štítový múr tak, ako to žiadal odvolateľ, tak by obytné miestnosti i časti orientované presklenými otvormi k terase mohli byť nedostatočne preslnené a presvetlené, čo by bránilo využitiu miestností k navrhovanému účelu. Proti rozhodnutiu žalovaného - Obvodný úrad Žilina, odbor výstavby a bytovej politiky č. 2012/01235/ KRA zo dňa 16.08.2012 žalobca podal odvolanie. V žalobe uviedol totožné námietky proti rozhodnutiu č. 2011/01586/KRA zo dňa 02.12.2011. Krajský súd v Žiline rozsudkom sp. zn. 21S/87/2012 zrušil rozhodnutie žalovaného podľa § 250j ods. 3 a vec vrátil žalovanému na ďalšie konanie. Rozhodnutie žalovaného bolo zrušené z dôvodu, že nebola predložená overená projektová dokumentácia. Žalovaný - Okresný úrad Žilina, odbor výstavby a bytovej politiky, opätovne rozhodol o odvolaní žalobcu rozhodnutím č. OU-ZA-OVBP2-2014/015041/KRA zo dňa 22.05.2014 tak, že odvolanie zamietol a rozhodnutie Obce Kysucký Lieskovec č.j. 620/2011 zo dňa 01.08.2011, ktorým stavebný úrad povolil stavbu: „Nadstavba rodinného domu č. 297“ na parc. č. KN-C 12/1 v k. ú. H. X. potvrdil. Žalobca dňa 20.06.2014 podal na Krajský súd v Žiline žalobu na preskúmanie rozhodnutia žalovaného č. OU-ZA-OVBP2-2014/015041/KRA z 22.05.2014 (sp. zn. 21S/116/2014). Žalobca v žalobe namietal, že stavebné povolenie - rozhodnutie stavebného úradu Obce Kysucký Lieskovec č. 620/2011 zo dňa 01.08.2011 bolo vydané na základe neoverenej a neúplnej projektovej dokumentácie. Vo vzťahu k tejto námietke súd udáva nasledovné: V administratívnom spise sa nachádza žiadosť o vydanie stavebného povolania zo dňa 21.06.2011 ako prílohy k tejto žiadosti sú uvedené dvakrát projektová dokumentácia stavby a vyhlásenie stavebného dozoru. Stavebný úrad aj o žiadosti vydania stavebného povolenia rozhodol. Stavebný úrad preto v zmysle § 10 ods. 2 vyhlášky č. 453/2000 Z.z. je povinný k stavebnému povoleniu pripojiť overenú projektovú dokumentáciu alebo dokumentáciu stavbu alebo jej zmeny. Overenie sa vykoná na každom výkrese tak, že sa opatrí odtlačkom úradnej pečiatky, dátumom, číslom rozhodnutia a podpisom pracovníka, ktorý overenie vykonal. Stavebný úrad jeden exemplár overenej dokumentácie zašle aj obci, ktorá má pôsobnosť podľa § 122 Stavebného zákona prostredníctvom poverených pracovníkov podľa § 99 Stavebného zákona a zabezpečuje výkon štátneho stavebného dohľadu a jeden exemplár si ponechá stavebný úrad. Skutočnosť, že stavebník mal overenú a úplnú projektovú dokumentáciu potvrdzuje aj fakt, že na pojednávaní konanom na Krajskom súde v Žiline vo veci sp. zn. 21S/87/2012 žalovaný predložil overenú projektovú dokumentáciu, ktorú mal zapožičanú od stavebníka. Krajský súd v odôvodnení predmetného rozhodnutia vtedy konštatoval, že prvostupňový správny orgán je povinný v ďalšom konaní zabezpečiť overenú projektorú dokumentáciu z dôvodu, že je neprípustné, aby pre účely súdneho konania aj pre ďalšie stavebné konanie si správne orgány zapožičiavali overenú projektovú dokumentáciu od stavebníka. Vzhľadom na to, že krajský súd uložil žalovanému, resp. prvostupňovému správnemu orgánu zabezpečiť overenú projektorú dokumentáciu, nemožno teraz kvalifikovať ako mimoriadnu snahu pracovníčky žalovaného zabezpečiť túto overenú projektovú dokumentáciu, a ktorá zistila, že obec Kysucký Lieskovec má k dispozícii projektovú dokumentáciu, ktorá však nie je overená. Pokiaľ žalobca v žalobe namieta, že došlo k nejakému dodatočnému overovaniu, tak k tejto námietke súd udáva, že stavebný úrad dodatočne neoveral, iba splnil si povinnosť, ktorá mu vyplývala z citovanej vyhlášky. Preto nebol ani dôvod, ani povinnosť k overeniu projektovej dokumentácie oznamovať ostatným účastníkom konania. Pokiaľ žalobca poukazoval aj na to, že stavebník nebol schopný predložiť opečiatkovanú overenú projektovú dokumentáciu slovenskej stavebnej inšpekcie (vyplýva to zo zoznamu zo dňa 22.06.2012), túto skutočnosť nie je možné v tomto konaní považovať za dôkaz, ktorý by mal vplyv na zákonnosť napadnutého rozhodnutia. Žalobca v žalobe ďalej namietal, že nebol spoľahlivo zistený skutočný stav veci. O posudzovanej odstupovej vzdialenosti Okresný úrad Žilina vychádzal zo situačného nákresu vypracovaného projektantom, ktorý však má preukázateľné nedostatky. Súd túto námietku vyhodnocuje ako nedôvodnú a zároveň udáva nasledovné: Rozsudkom Krajského súdu v Žiline č. k. 20S/442/2011-42 zo dňa 29.05.2012 bola žalovanému uložená povinnosť vysporiadať sa so vznesenými námietkami žalobcu, ktoré sa týkali odstupových vzdialenosti medzi rodinnými domami a postupoval tak, aby jednoznačne bolo preukázané, že povoľovaná nadstavba rodinného domu stavebníka v žiadnom prípade nebude zasahovať do vlastníckych práv žalobcu v súvislosti s vlastníctvom rodinného domu a pozemkov, t.j. skutočné umiestnenie stavieb rodinných domov žalobcu a stavebníka, porovnať ich umiestnenie s údajmi zakreslenými vo výkrese č. AA 00010 - situácia, obhliadkou vykonanou na mieste stavby dňa 01.12.2011 zistené a potvrdené skutočné vzdialenosti objektu rodinného domu stavebníka a rodinného domu žalobcu od jestvujúceho oplotenia a vzdialenosti stavieb navzájom. Na základe údajov o umiestnení stavby stavebníka zakreslených v predloženom vytyčovacom náčrte č. 121/11 vypracované Ing. I. U., oprávneným geodetom a spracovaného na podklade vytyčovacích prác zo dňa 18.08.2011 žalovaný zistil, že skutočný priebeh spoločnej hranice medzi parcelami č. KN-C 12/2 a 13, 14/2 nezodpovedá priebehu jestvujúceho oplotenia, pretože v tejto časti odstupná vzdialenosť spoločnej hranice pozemkov stavby rodinného domu č. 297 je 1 m a v najužšom mieste 0,80 m. Vytýčenia hranice sa zúčastnil aj vlastník parcely č. 13, 14/2 G. U., ktorý s vytýčenou hranicou nesúhlasil. Žalovaný s prihliadnutím na jestvujúci stav zistil, že navrhovanou stavbou rodinného domu súp. č. 297 nemôže dôjsť k zásahu do pozemkov žalobcu, pretože nedôjde k pôdorysnému rozšíreniu stavby. Posúdil aj údaje o navrhovanej novej streche, ktorá svojím riešením nezasiahne na pozemok žalobcu. K takémuto záveru dospel porovnaním výkresu č. AA 00010, kde je presah strechy zo západnej strany objektu smerom k pozemku žalobcu navrhnutý v šírke 300 mm, čo je menej ako vzdialenosť jestvujúceho oplotenia rodinného domu stavebníka, ktoré je umiestnené rovnobežne s domom vo vzdialenosti cca 0,50 m. Zároveň bola stavebníkom doplnená aj výkresová časť projektovej dokumentácie a opravený výkresy pôdorysu strechy, kde bola šírka ostrešia strechy zo západnej strany ustupujúcej časti objektu vo výkrese pôdorysu strechy upravená na 0,60 m namiesto 1,20 m, aby nedošlo k jej presahu na susedný pozemok parcela č. 14/3. Vzhľadom na uvedené skutočnosti súd vyhodnotil túto námietku ako nedôvodnú. Žalobca v žalobe ďalej namietal, že odôvodnenie napadnutého rozhodnutia je nedostačujúce, pretože žalovaný sa nevysporiadal so všetkými spornými otázkami a námietkami žalobcu. Túto námietku súd vyhodnotil ako nedôvodnú a udáva nasledovné: Krajský súd v Žiline v rozsudku č.k. 20S/442/2011-42 zo dňa 29.05.2012 uložil žalovanému povinnosť vyhodnotiť námietky žaloby týkajúce sa umiestnenia loggie v nadstavbe rodinného domu a žalovaný preto túto námietku vyhodnocoval, resp. posudzoval v rozhodnutí č. OU-ZA-OVBP2-2014/015041/KRA zo dňa 22.05.2014. Uviedol, že z navrhovaného riešenia nadstavby rodinného domu stavebníka vyplýva, že terasa (loggia), vytvorená nad 1. nadzemným podlažím zo západnej strany objektu bude slúžiť pre presvetlenie a čiastočne preslnenie novovzniknutých obytných priestorov spálne a obývacej miestnosti spojenej s kuchyňou a jedálňou. Terasa, prístupná z obývacej miestnosti a zo spálne bude prekrytá strechou, pričom pochôdzná časť terasy vo výške +5,960 m bude opatrená kovovým zábradlím. O riešení umožniť dostatočné presvetlenie oboch miestností a čiastočne aj preslnenie obývacej miestnosti. Ak by terasa bola opatrená namiesto zábradlia murivom do výšky 1,50 m, alebo ak by stavebník ponechal pôvodný štítový múr tak, ako to žiadal žalobca, tak obytné miestnosti novej nadstavby rodinného domu orientované presklenenými otvormi k terase by boli nedostatočne preslnené a presvetlené, čo by bránilo ich využitiu k navrhovanému účelu. Odvolací orgán aj prvostupňový správny orgán dospeli k záveru, pri posudzovaní námietky žalobcu o zasiahnutí do jeho práva na súkromie umiestnením terasy smerom k jeho východnej fasáde rodinného domu, v ktorej má umiestnené okná z nebytových miestností (kúpeľňa) vyhodnotil, že sa nejedná o domáhanie sa ochrany jeho vlastníctva v zmysle § 126 ods. 1 Občianskeho zákonníka, ale o posúdenie, či môže dôjsť navrhovaným riešením zásahu do jeho práva na nerušený výkon užívania rodinného domu v jeho vlastníctve. Odvolací orgán v súvislosti podľa stavebného zákona posúdil predložený návrh výlučne iba z hľadísk ustanovených týmto zákonom a súvisiacimi predpismi, ktoré žiadne z nich nemal ustanovené, ktoré by taxatívne obmedzovali stavebníka z hľadiska riešenia presvetlenia vnútorných priestorov smerom k susedným pozemkom alebo stavbám. Žalobca v žalobe namieta aj novovybudované okno na 2. nadzemnom podlaží, ktorý stavebník uskutočnil v rozpore s odsúhlasenou projektovou dokumentáciou. Je potrebné uviesť, že táto skutočnosť bude predmetom konania o nepovolenej zmene stavby a nesúvisí s prejednávanou vecou. Vzhľadom na uvedené skutočnosti krajský súd dospel k záveru, že rozhodnutia správnych orgánov boli vydané v súlade so stavebným zákonom a spĺňajú všetky náležitosti v zmysle zákona č. 71/1967 Zb. o správnom konaní. Zároveň súd konštatuje že, napadnutým rozhodnutím žalobca nebol ukrátený na svojich právach. Súd preto žalobu ako nedôvodnú zamietol podľa § 250j ods. 1 O.s.p.. O trovách konania súd rozhodol podľa § 250k ods. 1 O.s.p. tak, že neúspešnému žalobcovi trovy konania nepriznal. Poučenie: Proti tomuto rozsudku je prípustné odvolanie do 15 dní odo dňa jeho doručenia písomne, prostredníctvom Krajského súdu v Žiline na Najvyšší súd Slovenskej republiky v Bratislave v troch vyhotoveniach. Odvolanie musí spĺňať náležitosti ust. § 205 O.s.p..

Zdroj: KAUZIS.SK – https://www.kauzis.sk/judikatura/r/ECLI:SK:KSZA:2015:5014200779.4 (dáta aktuálne k 14. 11. 2026). Záväzné je znenie zverejnené súdom.




